CELEX: 32020Q1223(01)
Language: sk
Date: 2020-12-14 00:00:00
Title: Rozhodnutie č. 19-2020 Európskeho dvora audítorov zo 14. decembra 2020 o zmene článku 19 jeho rokovacieho poriadku

23.12.2020   
               
               
                  SK
               
               
                  Úradný vestník Európskej únie
               
               
                  L 434/66
               
            
         ROZHODNUTIE č. 19-2020 EURÓPSKEHO DVORA AUDÍTOROV
         zo 14. decembra 2020
         o zmene článku 19 jeho rokovacieho poriadku
         DVOR AUDÍTOROV,
         so zreteľom na Zmluvu o fungovaní Európskej únie, a najmä na jej článok 287 ods. 4 piaty pododsek,
         so zreteľom na schválenie Radou dňa 23. novembra 2020,
         keďže:
         
                     (1)
                  
                  
                     Rokovací poriadok Dvora audítorov nestanovuje Dvoru audítorov možnosť prijímať rozhodnutia na diaľku, konkrétne prostredníctvom videokonferencie alebo telefonickej konferencie, a to ani v prípade výnimočných okolností, ktoré predstavujú vyššiu moc.
                  
               
                     (2)
                  
                  
                     S cieľom umožniť Dvoru audítorov prijímať rozhodnutia na diaľku v prípade výnimočných okolností, ktoré predstavujú vyššiu moc, a zabezpečiť i za takýchto okolností kontinuitu prijímania rozhodnutí Dvorom audítorov, je potrebné zmeniť jeho rokovací poriadok,
                  
               PRIJAL TOTO ROZHODNUTIE:
         
            Článok 1
            Článok 19 rokovacieho poriadku Dvora audítorov sa týmto nahrádza takto:
            
               
                  „Článok 19
                  Postup rozhodovania
                  
                     1.   Dvor audítorov prijíma svoje rozhodnutia na zasadnutiach, pokiaľ sa neuplatňuje písomný postup stanovený v článku 25 ods. 5
                  
                  
                     2.   V riadne odôvodnených výnimočných prípadoch, ktoré predstavujú vyššiu moc, ako sú najmä vážne krízy v oblasti verejného zdravia, prírodné katastrofy alebo teroristické činy, ktoré určí predseda, môže Dvor audítorov prijímať svoje rozhodnutia na zasadnutiach prostredníctvom zasadnutia na diaľku a to najmä prostredníctvom videokonferencie alebo telefonickej konferencie, na ktorej sa môžu zúčastniť členovia buď v priestoroch Dvora audítorov alebo na inom mieste. Predseda zvoláva zasadnutia a predsedá im a zodpovedá za ich riadny priebeh. Písomný postup stanovený v článku 25 ods. 5 sa uplatňuje mutatis mutandis.
                  
                  
                     3.   Odsek 2 sa uplatňuje na zasadnutia komôr a výborov. Predsedajúci alebo predseda príslušnej komory alebo výboru zvoláva a predsedá takýmto zasadnutiam a je zodpovedný za ich riadny priebeh.
                  
                  
                     4.   Rozhodnutia podľa článku 4 ods. 4, článku 7 ods. 2 a článku 13 ods. 1, ktoré sa prijímajú v tajnom hlasovaní, môže Dvor audítorov prijímať na zasadnutiach na diaľku podľa odseku 2 tohto článku, ak je zabezpečená tajnosť hlasovania.“
                  
               
            
         
         
            Článok 2
            Toto rozhodnutie nadobúda účinnosť dňom jeho prijatia.
         
         
            V Luxemburgu 14. decembra 2020.
            
               
                  Za Dvor audítorov
               
               Klaus-Heiner LEHNE
               
                  predseda